आठ माह में शहीद हो गये भोजपुर के दो जांबाज – खबरें आपकी
बेलगाम हो चुके अपराधियों से मुडभेड़ में गयी दोनों बेटों की जान
पटना में जवान मुकेश, तो सारण में दारोगा मिथिलेश शहीद
खबरें आपकी,आरा। भोजपुर ने महज आठ माह में अपने दो जाबांज बेटों को खो दिया। दोनों बेटे अपराधियों के साथ मुठभेड़ में शहीद हो गये। हद तो यह कि दोनों अपने सीमावर्ती जिले में ही अपराधियों के हाथों मारे गये। पहली घटना राजधानी पटना, तो दूसरी सारण में हुई। पहली घटना सोमवार को हुई थी, उसमें सिपाही शहीद हुआ था। दूसरी घटना मंगलवार को , जिसमें दारोगा की जान चली गयी। विदित हो कि तीन दिसंबर 2018 की शाम पटना के रामकृष्ण नगर थाना क्षेत्र के न्यू बाईपास में पुलिस की अपराधियों के साथ मुठभेड़ हो गयी थी। उसमें जिले के धोबहां ओपी के बेहरा गांव का सिपाही मुकेश कुमार शहीद हो गया था। वह पटना में रंगदारी सेल में तैनात था। उस मुठभेड़ में बिहटा इलाके के उज्ज्वल गिरोह का नाम आया था। बाद में मुठभेड़ में शामिल एक अपराधी मुठभेड़ में मारा गया था। अन्य गिरफ्तार कर लिये गये थे। आठ माह बाद मंगलवार की शाम सारण में मुठभेड़ हो गयी। उसमें भी भोजपुर का जाबांज दारोगा मिथिलेश शहीद हो गया।